《山行》
宋代·苏过

肩舆历尽黄茆冈，青山壁立耸大行。忽惊雷转山石裂，涛头千尺分钱塘。

飞空雨雹寒崖碧，倒影垂虹射晴日。高岩俯瞰先目眩，杖策纵观森股慄。

只疑天河泻地上，又恐滟滪飞山脊。猿猱悲鸣霜树折，虎豹震动山月黑。

千年水石自成宝，下有蛟龙深莫测。明年岁旱当汝求，暴雨一声飞霹雳。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。